詠王右丞所畫阮步兵醉圖
作者：梅堯臣
朝代：宋

paragraphs: 右丞筆通妙，阮籍思玄虛。
獨畫來東平，倒冠醉乘馿。
力頑不肯進，俛首耳前驅。
一人牽且顧，一士旁挾扶。
捉鞍舉雙足，閉目忘窮途。
想像得風度，纖悉古衣裾。
玉骨化爲土，丹青終不渝。
而今幾百歲，乃有胡公疎。
買石遂留刻，漬墨許傳模。
白黑就髣髴，毫芒辨精麤。
千古畜深意，終朝懸座隅。
誰謂盈尺紙，不慙雲霧圖。